Short S.8 Calcutta

Το Short S.8 Calcutta ήταν τρικινητήρια αεράκατος που ανέπτυξε η εταιρεία Short Brothers για πολιτική χρήση.

Σχεδιασμός και ανάπτυξη 
Η ανάπτυξη του S.8 οφείλεται σε σχετική απαίτηση της Imperial Airways για ένα αεροσκάφος που θα κάλυπτε τις συνδέσεις της ανάμεσα σε Μεσόγειο και Ινδία. Η πρόταση της Short Brothers βασίζονταν σχεδιαστικά στην προγενέστερη στρατιωτική αεράκατο Short Singapore, ήταν δε η πρώτη με ολομεταλλικό κύτος κατασκευασμένο από semi-monocoque. Ήταν διπλάνο και προωθούνταν από τρεις κινητήρες Bristol Jupiter που ήταν τοποθετημένοι ανάμεσα στην άνω και την κάτω πτέρυγα. Το κόκπιτ, στο οποίο βρίσκονταν οι δύο πιλότοι, ήταν ανοικτό ενώ ο ασυρματιστής κάθονταν στην κύρια καμπίνα. Το Calcuta μπορούσε να μεταφέρει μέχρι 15 επιβάτες.

Επιχειρησιακή ιστορία 
Η παρθενική πτήση πραγματοποιήθηκε στις 14 Φεβρουαρίου 1928, με χειριστή τον John Lankester Parker που ήταν ο επικεφαλής δοκιμαστής-πιλότος της εταιρείας. Συγκυβερνήτης ήταν ο Herbert G. Brackley της Imperial Airways. Στις 15 Μαρτίου 1928, το συγκεκριμένο αεροσκάφος (G-EBVG) παραδόθηκε στο Marine Aircraft Experimental Establishment στο Felixstowe προκειμένου να πιστοποιηθεί και να γίνουν οι θαλάσσιες δοκιμές του. Η διαδικασία ολοκληρώθηκε στις 27 Ιουλίου και το πρωτότυπο παραδόθηκε την ίδια ημέρα στην κατασκευάστρια εταιρεία. Η Imperial Aiirways παρέλαβε το G-EBVG στις 9 Αυγούστου 1928.

Ο τύπος αξιοποιήθηκε στις αεροπορικές συνδέσεις ανάμεσα στην Μεσόγειο και το Καράτσι, που αποτελούσαν σκέλος της αερογραμμής ανάμεσα στο Ηνωμένο Βασίλειο και την Ινδία. Κατασκευάστηκαν μόλις επτά αεροσκάφη συνολικά, όμως το Calcuta αποτέλεσε την βάση για την στρατιωτική αεράκατο Short Rangoon. Η γαλλική εταιρεία Breguet Aviation αγόρασε ένα S.8 το 1924 και έχοντας το σαν βάση δημιούργησε το στρατιωτικό Breguet S.8/2, που στην συνέχεια εξελίχθηκε στο βελτιωμένο Breguet 521 Bizerte.

Την 1η Αυγούστου 1928, οι Parker και Oswald Short πέταξαν με το G-EBVG στο Ουέστμιντερ (Westminster) για να το παρουσιάσουν σε μέλη του Κοινοβουλίου και της Βουλής των Λόρδων, συμπεριλαμβανομένου του Ουίνστον Τσώρτσιλ.

Ατυχήματα 
Το αεροσκάφος με όνομα City of Rome και κωδικό G-AADN πραγματοποίησε αναγκαστική προσθαλάσσωση στα ανοικτά της Λα Σπέτσια εξαιτίας των δυσμενών καιρικών συνθηκών που επικρατούσαν στην περιοχή. Βυθίστηκε ενώ ήταν σε εξέλιξη προσπάθεια ρυμούλκησης του στην ακτή, με συνέπεια να χάσουν την ζωή τους και οι επτά επιβένοντες.

Το City of Khartoum (G-AASJ) κατέπεσε στις 31 Δεκεμβρίου 1935 όταν έπαψαν να λειτουργούν και οι τρεις κινητήρες του λίγο πριν το τέλος του ταξιδιού του, ανάμεσα στην Κρήτη και την Αλεξάνδρεια. Μόνο ο πιλότος διασώθηκε. Έρευνα που διεξήχθη για να εντοπιστούν τα αίτια του δυστυχήματος έδειξε πως τα καρμπιρατέρ είχαν τροποποιηθεί με αποτέλεσμα να αυξάνεται η κατανάλωση και να εξαντληθούν τα αποθέματα καυσίμου νωρίτερα από το αναμενόμενο.

Χρήστες 
 Ηνωμένο Βασίλειο
 Imperial Airways

Δείτε επίσης

Αεροσκάφη που σχετίζονται με την ανάπτυξη του S.8 Calcutta 
Felixstowe F.5
Short Cromarty
Short Singapore
Short Rangoon
Short Kent
Kawanishi H3K
Breguet 521 Bizerte

Παραπομπές

Βιβλιογραφία 
 Barnes C.H. and D.N. James. Shorts Aircraft since 1900. London: Putnam, 1989. ISBN 0-85177-819-4.
The Illustrated Encyclopedia of Aircraft (Part Work 1982-1985). London: Orbis Publishing, 1985.
 Jackson, A.J. British Civil Aircraft 1919-1972: Volume III. London: Putnam, 1988. ISBN 0-85177-818-6.

Εξωτερικοί σύνδεσμοι 

Short "Calcutta", Flight, October 3, 1930

S.8
Αεράκατοι
Πολιτικά αεροσκάφη